Oznámenie                           

o začatí územného konania a o nariadení ústneho konania

podľa § 36 ods. 4 zákona č. 50/1976 Zb. o územnom plánovaní a stavebnom poriadku, v znení neskorších predpisov (stavebného zákona) verejnou vyhláškou.

Navrhovateľ Obec Hranovnica, Sládkovičova 398, 059 16 Hranovnica, zastúpená starostom obce Ing. Martinom Benkom, v zastúpením fy MOPAX, spol. s r.o., Rovná 4242/5, 058 01 Poprad, podal dňa 19.11.2010 na Obec Gánovce návrh na vydanie územného rozhodnutia o umiestnení stavby „IBV Cintorínska I, Hranovnica“ – dopravná obsluha a verejné technické vybavenie – na pozemkoch parc. KN-C č. 5724/1, 5730/2, 5753, 1681/1, 3062/3, 2649/15, 2649/38 v k.ú. Hranovnica. Uvedeným dňom bolo začaté územné konanie.

Obec Gánovce, ako príslušný stavebný úrad podľa §117 ods.1 a § 119 ods. 3 zákona č. 50/1976 Zb. o územnom plánovaní a stavebnom poriadku (ďalej len „stavebný zákon“), v znení neskorších predpisov, a podľa § 5 zákona č. 608/2003 Z.z. o štátnej správe pre územné plánovanie, stavebný poriadok a bývanie a o zmene a doplnení stavebného zákona, v súlade s ustanovením §36 ods.1 stavebného zákona oznamuje začatie územného konania účastníkom konania a dotknutým orgánom štátnej správy a súčasne nariaďuje na prerokovanie návrhu ústne pojednávanie spojené s miestnym zisťovaním, ktoré sa uskutoční  
dňa 17.12.2010 o 10.00 hod.
so stretnutím na Obecnom úrade v Hranovnici.
Do podkladov možno nahliadnuť pred dňom ústneho pojednávania a pri ústnom pojednávaní.

 
Účastníci územného konania môžu do podkladov rozhodnutia nahliadnuť na tunajšom úrade a svoje námietky a pripomienky uplatniť najneskôr pri ústnom pojednávaní, inak sa na ne neprihliadne. V rovnakej lehote oznámia svoje stanoviská dotknuté orgány. Ak niektorý z dotknutých orgánov potrebuje na riadne posúdenie návrhu dlhší čas,  stavebný úrad na jeho žiadosť určenú lehotu pred jej uplynutím primerane predĺži. Ak dotknutý orgán, ktorý bol vyrozumený o začatí územného konania, neoznámi v určenej alebo predĺženej lehote svoje stanovisko k navrhovanej stavbe, predpokladá sa, že so stavbou z hľadiska ním sledovaných záujmov súhlasí. V odvolacom konaní sa neprihliada na námietky a pripomienky, ktoré neboli uplatnené v prvostupňovom konaní v určenej lehote, hoci uplatnené mohli byť.
Ak sa niektorý z účastníkov konania nechá zastupovať, predloží o tom jeho zástupca  písomnú plnú moc.
Toto začatie územného konania oznamuje stavebný úrad účastníkom konania verejnou vyhláškou podľa § 36 ods. 4 stavebného zákona vyvesením po dobu 15 dní na úradnej tabuli Obce Hranovnica.
                                                                                                       Ing. Alžbeta Čekovská

